Valitsus kinnitas oma tänasel istungil heaks määruse Riigiteenistujate töötasustamine 2002. aastal, millega suurendatakse palgaastmetele vastavaid kuupalgamäärasid keskmiselt 15%.
Riigiteenistujate palgaastmestikule vastavaid kuupalgamäärasid on suurendatud vastavalt Vabariigi Valitsuse ja Eesti Ametiühingute Keskliidu poolt sõlmitud kokkuleppele 17. detsembrist 2001.
Palgaastmete palgamäärade tõus tuleb katta riigieelarves töötasudeks ettenähtud vahendite kasvu ja sisemiste reservide senisest otstarbekama kasutamise arvel.
Lisatud uus säte, mis kehtestab justiitsministeeriumi ettepanekul Kohtuekspertiisi ja Kriminalistikakeskuses töötavate ekspertide palgaastmed. Välja on jäetud 2001. aastal kehtinud säte, mis võimaldas hüvitada palgamäärade vahe, kui palgamäär või
diferentseeritud palgamäär jäi madalamaks varem kehtivast palgamäärast koos
diferentseerimisega.